Diari Oficial de la Generalitat Valenciana


Sumari del DOGV 8231, del 09-02-2018 (2018/1136)

ACORD de 19 de desembre de 2017, de la Mesa de les Corts, sobre la creació del registre electrònic i la seu electrònica de les Corts i les normes de funcionament.
------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2017/12/19/(1)/dof/vci/html**

### Dades del document

Número de DOGV
:   8231

Data del DOGV
:   09-02-2018

Secció del DOGV
:   I. DISPOSICIONS GENERALS

Número del document
:   2018/1136


Data del document
:   19-12-2017

Organisme emissor
:   Corts Valencianes

Tipus de document
:   Acord

Anàlisi jurídica

 Descriptors 

:   * Corts Valencianes
    * transmissió de dades
    * legislació
    * telemàtica
    * administració electrònica

ACORD de 19 de desembre de 2017, de la Mesa de les Corts, sobre la creació del registre electrònic i la seu electrònica de les Corts i les normes de funcionament. [2018/1136]  
La Mesa de les Corts, en la reunió del 19 de desembre de 2017, en vista de la proposta de reglament de registre i seu electrònica, ha adoptat, entre d'altres, en exercici de la competència que li atorga l'article 34 del Reglament de les Corts, l'acord següent:  
  
1. Aprovar la creació del registre electrònic i la seu electrònica de les Corts i les normes de funcionament que s'adjunten com a annex d'aquest acord.  
2. Comunicar aquest acord a totes les àrees i serveis de les Corts, als grups parlamentaris i als diputats i les diputades no adscrits.  
  
3. Publicar aquest acord en el Butlletí Oficial de les Corts i en el Diari Oficial de la Generalitat Valenciana.  
  
Palau de les Corts, València, 19 de desembre de 2017.- El president: Enric Morera i Català.  
  
  
Normes de creació i funcionament de la seu electrònica i el registre electrònic de les Corts  
  
PREÀMBUL  
  
Els avanços tecnològics i la irrupció de la societat de la informació han motivat que el legislador haja impulsat, a través de diferents normes, l'administració electrònica amb l'objectiu d'acostar el ciutadà a l'administració, i fer-la més transparent, eficaç i eficient.  
  
L'aprovació de les lleis 39/2015, s'1 d'octubre, del procediment administratiu comú de les administracions públiques, i 40/2015, d'1 d'octubre, de règim jurídic del sector públic, estableix el camí cap a una administració moderna i plenament integrada en la societat de la informació. Proposa un nou paradigma en la relació de la ciutadania amb les administracions basant la seua regulació sobre la base del dret de la ciutadania a utilitzar els mitjans de comunicació electrònica per a relacionar-se amb l'administració, i d'aquesta a disposar els mitjans per a fer efectiva aquest dret.  
En aquest context de progressiva digitalització de la vida pública, i tenint en compte la seua autonomia i peculiaritat de funcions, les Corts no poden ni han de romandre alienes a aquests canvis socials, per la qual cosa es fa necessari dotar-les de noves normes que adapten el seu funcionament intern a aquests canvis.  
En aquest sentit, l'article 110 bis del Reglament de les Corts estableix que les Corts hauran de disposar dels mitjans adequats pel que fa a les tecnologies de la informació i de la comunicació per a augmentar la quantitat i la qualitat de la informació parlamentària a l'abast dels ciutadans, definir estratègies sobre participació democràtica, impulsar iniciatives relacionades amb l'aprenentatge virtual i modernitzar la gestió parlamentària, amb vista a incrementar l'eficiència i l'eficàcia de la funció que exerceixen, i potenciar la racionalització de les formes de treball i la interoperabilitat i connexió amb les administracions públiques i altres centres d'interès de rellevància pública.  
Les Corts han d'habilitar els mitjans necessaris per a possibilitar que els ciutadans hi puguen participar directament, a través de mitjans telemàtics, i fer arribar als grups parlamentaris la seua opinió, les seues observacions i, fins i tot, els seus suggeriments sobre les iniciatives legislatives i les proposicions no de llei que estiguen en tramitació, del contingut de les quals poden tenir coneixement pel Butlletí Oficial de les Corts i la pàgina web de la institució.  
En la disposició addicional cinquena de la Llei 39/2015 i en la disposició addicional vint-i-dosena de la Llei 40/2015 s'estableix que l'actuació administrativa dels òrgans competents de les assemblees legislatives de les comunitats autònomes es regiran pel que preveu la seua normativa específica, en el marc dels principis que inspiren l'actuació administrativa d'acord amb les lleis esmentades.  
En aquest context, i tenint en compte la naturalesa dels escrits objecte de registre en les Corts i les peculiaritats de la seua tramitació parlamentària, es creen un registre electrònic i una seu electrònica com a peces fonamentals del nou paradigma de relació de les Corts amb la ciutadania.  
Amb la creació de la Seu Electrònica de les Corts es posa a disposició dels ciutadans un nou canal que, més enllà del concepte de portal de comunicació, es caracteritza per oferir un entorn segur de prestació de serveis que garanteix l'accessibilitat, la disponibilitat, la identificació, l'autenticació, la protecció jurídica, la confidencialitat, la integritat de les comunicacions, la responsabilitat, la seguretat i la interoperabilitat.  
Atesa la previsió legal que l'accés al registre electrònic es realitze des de la seu electrònica de l'administració titular i l'ampli marge d'autoregulació atorgat per a determinar les condicions i els instruments de creació de les seus electròniques, es considera convenient establir, en una mateixa disposició normativa, la creació i la posada en funcionament de la Seu i el Registre Electrònic de les Corts.  
Per tant, aquesta disposició té per objecte la creació i la regulació de l'accés a la Seu Electrònica de les Corts, i l'establiment dels termes en què podrà realitzar-se la presentació de documents en el Registre General, tant en suport de paper com en format electrònic.  
  
D'acord amb el que s'ha dit anteriorment, la Mesa de les Corts, en exercici de la competència atorgada per l'article 34 del Reglament de les Corts, disposa:  
  
  
TÍTOL ÚNIC  
Creació del registre i la seu electrònica  
  
CAPÍTOL I  
Disposicions generals  
  
Article 1. Creació del Registre Electrònic  
Es crea el Registre Electrònic de les Corts Valencianes. L'accés al Registre Electrònic s'efectuarà a través de la Seu Electrònica.  
  
Article 2. Creació de la Seu Electrònica  
Es crea la Seu Electrònica de les Corts (d'ara en avant, la Seu Electrònica), accessible directament a través de l'adreça https://seu.cortsvalencianes.es, com també a través del seu portal d'internet http://www.cortsvalencianes.es.  
  
Article 3. Objecte i titularitat  
1. Aquestes normes són aplicables als escrits, documents i expedients d'índole parlamentària i als de naturalesa governativa o administrativa.  
2. La titularitat de la Seu i del Registre Electrònic correspon a les Corts i la seua responsabilitat correspon a la Secretaria General.  
  
  
Article 4. Sistemes d'identificació i autenticació  
S'admetran els sistemes d'identificació i autenticació que, en els termes establits en l'ordenament jurídic, garantisquen la identificació dels interessats. Els sistemes admesos estaran publicats i recollits en la Seu Electrònica.  
  
Article 5. Sistemes de signatura electrònica  
Els sistemes de signatura electrònica admesos seran els establits per l'article 10 de la Llei 39/2015, d'1 d'octubre, del procediment administratiu comú de les administracions públiques.  
a) Les característiques tècniques generals del sistema de signatura i certificat aplicable seran les derivades de les normes sobre l'Esquema Nacional d'Interoperabilitat en l'àmbit de l'administració electrònica i de la normativa de signatura electrònica i certificats en l'àmbit d'organització i funcionament de les administracions públiques que es trobe en vigor.  
b) La verificació del certificat podrà realitzar-se a través de la Seu Electrònica de les Corts.  
  
  
CAPÍTOL II  
La Seu Electrònica  
  
Article 6. Característiques i òrgans responsables  
1. La Seu Electrònica disposarà dels sistemes que permeten l'establiment de comunicacions segures a través de certificats reconeguts o qualificats d'autenticació de lloc web o mitjà equivalent.  
  
2. El titular de la Seu Electrònica respon de la integritat, la veracitat i l'actualització de la informació que conté i dels serveis a què pot accedir-se a través d'aquesta.  
3. Tots els serveis de la Seu Electrònica respectaran els principis d'accessibilitat, transparència, igualtat i usabilitat.  
4. La gestió, els continguts i els serveis posats a disposició en la Seu corresponen als titulars de les direccions, àrees i serveis dependents de la Secretaria General.  
5. La gestió dels continguts comuns de la Seu Electrònica i la coordinació entre aquests correspon al lletrat major.  
6. La gestió tecnològica de la Seu Electrònica serà responsabilitat del Servei d'Informàtica de les Corts.  
  
Article 7. Contingut de la Seu Electrònica  
1. Els continguts mínims que s'han d'incloure en la Seu Electrònica són:  
a) Informació actualitzada sobre la Seu Electrònica, en què s'inclourà la seua identificació, la de l'òrgan titular i la dels responsables de la gestió.  
b) Serveis d'assessorament electrònic a l'usuari i la usuària.  
c) Sistema de verificació dels certificats de la Seu, accessible de forma directa i gratuïta.  
d) Catàleg de tràmits i serveis disponibles.  
e) Enllaç amb la bústia de suggeriments i queixes.  
f) Identificació dels segells electrònics.  
g) Relació de sistemes de signatura electrònica que són admesos o utilitzables en la Seu Electrònica.  
h) Informació relacionada amb la protecció de dades de caràcter personal, que incloga un enllaç amb l'Agència Espanyola de Protecció de Dades.  
i) Enllaç al Butlletí Oficial de les Corts i el Diari Oficial de la Generalitat Valenciana.  
j) Informació sobre l'accessibilitat.  
k) Informació del compliment de les condicions de confidencialitat, integritat i disponibilitat de les informacions i comunicacions que es realitzen a través de la Seu Electrònica.  
l) Acords de la Mesa de les Corts pels quals s'acorda la incorporació dels continguts en la Seu Electrònica, aquesta norma que els regula i altra normativa que s'hi aplique.  
m) Data i hora oficial i dies declarats com a inhàbils per a la institució parlamentària.  
n) Qualsevol informació o servei que les Corts consideren d'interès o necessitat i la que siga exigible de conformitat amb la normativa aplicable.  
2. Els continguts publicats en la Seu Electrònica respondran als criteris de seguretat i interoperabilitat que es deriven de la normativa vigent per a l'Esquema Nacional de Seguretat en l'àmbit de l'administració electrònica, com també de la normativa que regula l'Esquema Nacional d'Interoperabilitat en l'àmbit de l'administració electrònica i la legislació vigent en matèria de protecció de dades personals.  
  
  
  
CAPÍTOL III  
El Registre Electrònic  
  
Article 8. El Registre Electrònic  
El Registre Electrònic de les Corts té com a comesa la recepció i la tramesa, per via electrònica, d'escrits i documents detallats en l'article 3.1 d'aquesta norma.  
  
Article 9. Caràcter facultatiu o obligatori  
La presentació d'escrits i documents a través del Registre Electrònic tindrà caràcter voluntari, amb l'excepció dels subjectes obligats a això per la Mesa de les Corts.  
  
Article 10. Funcionament del Registre i còmput de terminis  
1. El Registre Electrònic permetrà la presentació de sol·licituds, escrits i comunicacions tots els dies de l'any durant les vint-i-quatre hores.  
2. La presentació d'escrits i documents sotmesa a termini haurà de tenir lloc abans que concloga el termini esmentat, i són hàbils a aquest efecte les vint-i-quatre hores del dia, si no és que en l'obertura del termini es determine una altra cosa.  
3. La presentació telemàtica realitzada en un dia inhàbil s'entendrà rebuda a primera hora del primer dia hàbil següent.  
4. Es consideren dies inhàbils, als efectes del Registre Electrònic de les Corts, els dissabtes i diumenges, i els establits com a dies festius en el calendari oficial de festes laborals de la Comunitat Valenciana i de festes locals de la ciutat de València. Aquest calendari estarà publicat en la Seu Electrònica. En cap cas la presentació electrònica de documents a què es refereix aquest reglament suposa l'ampliació dels terminis establits.  
5. En el cas que es produïra una interrupció en el funcionament del Registre Electrònic per causes tècniques o operatives, i coincidira amb el venciment d'un termini, aquest s'entendrà ampliat pel temps que dure la interrupció.  
  
Article 11. Forma de presentació d'escrits  
1. S'admetran els sistemes d'identificació i autenticació detallats en els articles 4 i 5 d'aquesta norma.  
2. El registre emetrà automàticament un rebut consistent en una còpia autenticada de l'escrit, sol·licitud o comunicació que es tracte, que inclourà la data i hora de la presentació, la identificació de l'interessat i del destinatari i el número de registre d'entrada. Així mateix emetrà un rebut acreditatiu del lliurament de documents que puguen aportar-se i que acompanyen la sol·licitud, escrit o comunicació corresponents. El resguard acreditatiu de la presentació, que es configurarà de manera que puga ser imprès o arxivat electrònicament per l'interessat i que garantisca la identitat del registre, tindrà el valor de rebut de presentació.  
  
3. La no-recepció del rebut acreditatiu, o, si és el cas, la recepció d'un missatge d'indicació d'error o de deficiència de la transmissió, implica que en el Registre Electrònic no s'ha produït la recepció de l'escrit o document.  
4. Els interessats podran aportar a l'expedient còpies digitalitzades de documents.  
5. El Registre Electrònic podrà rebutjar els documents electrònics:  
  
a) Quan continguen codis maliciosos o dispositius susceptibles d'afectar la integritat o la seguretat del sistema.  
b) Quan no s'òmpliguen els camps requerits com a obligatoris dels formularis o quan continguen incongruències que impedisquen el seu tractament.  
  
Article 12. Responsabilitat  
1. Les Corts no respondran de l'ús fraudulent que els usuaris del sistema puguen dur a terme dels serveis prestats mitjançant l'administració electrònica en general, i mitjançant l'ús dels serveis del Registre Electrònic en particular. A aquest efecte, els usuaris assumeixen amb caràcter exclusiu la responsabilitat de la custòdia dels elements necessaris per a la seua autenticació en l'accés als serveis d'administració electrònica, l'establiment de la connexió necessària i la utilització de la signatura electrònica, com també les conseqüències que puguen derivar-se de l'ús indegut, incorrecte, negligent, fraudulent o delictiu d'aquests. Igualment seran responsabilitat de l'usuari la custòdia i el maneig adequats dels fitxers que li siguen tornats pel Registre Electrònic com a justificant de recepció.  
2. En el cas de presentació de documents electrònics que continguen qualsevol tipus de codi maliciós o dispositiu susceptible d'afectar la integritat o la seguretat del sistema, a més de considerar-se no presentats, en el cas de provar-se la intencionalitat dolosa en l'enviament, podrà donar lloc a l'exigència de les corresponents responsabilitats civils o penals si és el cas, com també a l'exigència de les indemnitzacions per danys i perjudicis que siguen procedents.  
  
  
DISPOSICIONS TRANSITÒRIES  
  
Primera  
La implantació de la Seu Electrònica i del Registre Electrònic es realitzarà de manera gradual en funció del desenvolupament tècnic que s'haja de realitzar. Mitjançant els acords de mesa corresponents en la Seu Electrònica es determinaran progressivament:  
a) Els tràmits i les actuacions susceptibles d'efectuar-se a través del Registre Electrònic.  
b) Les persones i els col·lectius que resulten obligats a la presentació de documentació a través del Registre Electrònic.  
c) Els formularis i els models normalitzats d'escrits susceptibles d'utilitzar-se a través del Registre Electrònic.  
Sense perjudici del desenvolupament de la Seu Electrònica, la ciutadania podrà obtenir informació de les Corts Valencianes en la mateixa seu de les Corts o telefònicament en el 655 529 489.  
  
  
DISPOSICIONS FINALS  
  
Primera  
El personal de les Corts rebrà la formació necessària per a l'aplicació d'aquestes normes.  
  
Segona  
S'autoritza el president de les Corts, a proposta del lletrat major, a dictar les normes complementàries necessàries per al desenvolupament d'aquesta norma.  
  
Tercera  
Tenen caràcter de dret supletori d'aquestes normes les disposicions que sobre la mateixa matèria contenen les lleis 39/2015 i 40/2015, d'1 d'octubre, per les quals respectivament es regula el procediment administratiu comú i el règim jurídic de les administracions públiques.  
  
  
Quarta  
Aquestes normes entraran en vigor l'endemà de la seua publicació en el Butlletí Oficial de les Corts i en el Diari Oficial de la Generalitat Valenciana.


Còpia Permalink ELI